मनुक्ख परमात्मा गी नेई दिक्खी सकदा, दिक्खै ता अ’न्ना होई जा। छड़े म्हात्मा लोक अक्खीं खोलियै उसी दिक्खी सकदे न। पर फरिश्तें गी में दिक्खे दा ऐ। जेकर थुहाड़ा मन साफ होऐ तां फरिश्ते लब्भन लगी पौंदे न। इक बारी प्रार्थना दे बेलै में गिरजा-घरै च ही। में केह् दिक्खनी आं जे बेदी पर दऊं फरिश्ते खडोते दे न। दोए धुंधै आंगर हे, नेह् जे उंदे आर-पार दिक्खी सकदे हे। ते सूरजै आंगर चमकदार हे। दौंनें दे पतले जालीदार फंघ भुञां तगर लटका दे हे। बेदी दे कोल कदें इद्धर, कदें उद्धर होइयै ओह् बुड्ढे पादरी ‘ईल्या दी मदद करा दे हे। पादरी जिसलै अपने कमजोर हत्थ प्रार्थना लेई उप्पर चुकदा हा,ओह् दौनें पासेआ उसदी आरकें दे हेठ ट्हासना देई ओड़दे। पादरी ईल्या बड़ा बुड्ढा हा, ओह् दी नजर बी बड़ी कमजोर ही। टुरदे-टुरदे धिक्के लगदे हे। इसदे किश दिनें बाद ओह्‌दा काल होई गेआ। उ’नें दौंने गी दिक्खियै खुशी दे मारे मेरा बुरा हाल होई गेआ। मिगी मसूस होआ जियां मेरा कालजा बाह्‌र औन लगा ऐ, ते आक्खियें चा अत्थरूएं दी धार बगन लगी पेई। एह् कनेहा खुशी-भरोचा मौका हा। सुर्गै च जित्थें भगवान न, हर चीज कमाल दी ऐ। ते मेरे लाडले, मेरे गि’ल्लुआ, इस धरती दी बी हर चीज कमाल दी ऐ।’